**Helyzetjelentés Törökország makrogazdasági mutatóiról, a magyar-török kétoldalú gazdasági kapcsolatokról**

Nagykövetségünk az alábbi értékelést készítette a török makrogazdaság, valamint a magyar-török gazdasági kapcsolatok időszerű helyzetéről.

**Törökország gazdasága**

Az infláció rekord-közeli szinteken tartózkodik, a pénzromlás októberi mértéke 11,9 százalék volt. Ilyen magas inflációt 2008 óta nem mértek Törökországban. A jegybank októberben a 2017-es évre vonatkozó előrejelzését 8,7 százalékról 9,8 százalékra emelte, míg 2018-ra vonatkozóan 6,4-ről 7 százalékra.

Ami a kilátásokat illeti, az EU-török politikai kapcsolatok jelenlegi állása, ill. a vámunióról szóló tárgyalások akadozása – figyelembe véve, hogy Törökország legfontosabb kereskedelmi partnere továbbra is az Európai Unió – kockázati tényezőnek számítanak. A befektetői bizalom helyreállítása, a túlburjánzó bürokratikus akadályok leépítése, ill. a kormányzati döntések végrehajtásának javítása szintén sürgető feladatok a gazdaság teljesítőképességének fenntartásához. Mindezekkel együtt az a tény, hogy a török gazdaság 2016-ban 2,9 százalékos növekedésre volt képes, jól mutatja, hogy – amennyiben valóban sikerül elhárítani a fent említett akadályok többségét – korántsem kell temetni Törökország gazdaságát.

Az Európai Bizottság által közzétett adatok alapján 2017-ben Törökország GDP-je 5,3%-kal növekedett (2,3%-kal meghaladva a korábbi becsléseket), a 2018-as előrejelzés alapján az adatok 4%-os gazdasági növekedést jeleznek (0,7%-kal meghaladva a korábbi becsléseket). A munkanélküliségi ráta 2017 augusztusában 10,6%s volt. A foglalkoztatás 18,3 százalékát a mezőgazdaság, 19,8 százalékát az ipar, 6,5 százalékát az építőipar, 55,4 százalékát pedig a szolgáltatások adták.

Az IMF adatai szerint az ország népessége 2016-ban elérte a 79,81 millió főt és becslések szerint 2017 végén 80,77 millió főre emelkedik. Az ország államadóssága 2016-ban elérte a GDP 29,1%-át, mely 2017 végére meghaladhatja a 29,9 százalékot. Az ország 2017. szeptemberben mért költségvetési hiánya 4,5 milliárd USD, amely 2,9 milliárd dollárral meghaladja a 2016 azonos időszakában mért hiányt.

A külföldi beruházások mértéke 2016-ban 27%-al csökkent, amelyet a török kormány egy meghirdetett gazdasági csomaggal igyekszik ellensúlyozni. A török állami bankokat – köztük a török Eximbankot – pedig széles körű exporttámogatási hitelek kibocsátására ösztökéli a kormány.

A török Befektetési Hatóság (ISPAT) adatai alapján 2016-ban Törökországba mintegy 12,3 milliárd dollárnyi működő tőke áramlott, amely 30,1%-os csökkenést (5,3 milliárd dollár) jelent előző évhez viszonyítva (2016: 17,6 milliárd dollár).

A török Külgazdasági Kapcsolatok Tanácsa (DEIK) által publikált 2016-os adatok alapján a török vállalatok által kihelyezett működő tőke 2,8 milliárd dollár volt, amely 16%-os növekedés (400 millió dollár) jelent előző évhez viszonyítva (2015: 2,4 milliárd dollár).

A török Kulturális és Idegenforgalmi Minisztérium 2016-os évre kiadott statisztikai adatai alapján, 25,4 millió külföldi turista (ebből 64 737 fő magyar) látogatott el Törökországba, amely 30%-os csökkenést jelent az előző évhez képest. (2015-ben 36,3 millió turista, melyből 140 197 fő magyar). 2016-ban Törökország turizmusból származó bevétele meghaladta a 22,1 milliárd dollárt, amely 29,7%-os csökkenést jelent a 2015-ben elért bevételhez képest. Az idei év azonban optimizmusra adhat okot a turisztikai szektorban, mivel 2017 harmadik negyedévében mért eredmény (11,3 milliárd USD) 37,6 százalékkal meghaladja a 2016 azonos időszakából származó bevételt.

**Törökország pénzügyi helyzete, a török líra alakulása**

Az elmúlt hetekben történelmi mélypontra gyengült a török líra a dollárral szemben, az államkötvények hozamai pedig jelentősen emelkedtek múlt hét szerdán a politikai feszültségek, illetve azon aggodalmak miatt, hogy a jegybank képes lesz-e lassítani a pénzromlás ütemét.

Jelenleg (2107. november 28-án) a nemzetközi bankközi piacon egy dollárért 3,92 lírát kérnek, ami alapján a múlt heti zárószinthez képest 0,27 százalékkal drágult az amerikai deviza. A török fizetőeszköz 2107. november 22-én kora délelőtt jutott rekordmélységbe, amikor is a dollárt 3,9825 lírán jegyezték.

A líra hírtelen romlásának következményeképpen, a tízéves államkötvény hozama 13,52 százalékra emelkedett 12,68 százalékról. Az isztambuli tőzsde irányadó indexe, a BIST 100 0,63 százalékos mínuszban, 104 625,05 pontra esett, és a napi minimumán 0,76 százalékos veszteséget mutatott.

A török lírára nyomást gyakorol, hogy egyre inkább éleződik a feszültség Törökország és az Egyesült Államok között. December elején kezdődik meg az Egyesült Államokban Reza Zarrabb, az Iránt sújtó amerikai embargó megsértésével vádolt török-iráni üzletember pere. Az amerikai hatóságok azt állítják, hogy Reza Zarrab és feltételezett cinkosa, Mehmet Hakan Atilla, a Halk Bank török állami pénzintézet egyik igazgatóhelyettese több száz millió dollár értékben hajtott végre szankciókat sértő tranzakciókat amerikai bankokon keresztül az iráni kormány és más iráni szervezetek számára.

Az ankarai kormány "Törökország elleni nyilvánvaló összeesküvésnek" minősítette a pert, amely szerinte alaptalan. Mehmet Simsek török miniszterelnök-helyettes a napokban megpróbálta "felbeszélni" a líra árfolyamát egy befektetők számára tartott isztambuli konferencián, mondván, hogy "átmeneti" a két ország közötti viszálykodás.

"Komoly ingadozások voltak a közelmúltban a török piacokon, ezt nyugodtan és helyesen kell értelmezni, nem kell pánikolni. Ezek a problémák az Egyesült Államokkal, a Nyugattal, átmenetiek" - mondta Simsek.

A külföldi szakmai, ill. pénzügyi befektetőket azonban joggal aggasztja az is, hogy a török államfő nyomást gyakorol a magas infláció ellen küzdő jegybankra. Bár a török gazdaság több mint 5 százalékkal nőtt éves összevetésben a második negyedévben, az éves infláció októberben 11,9 százalékra rúgott, a líra árfolyama pedig folyamatosan gyengül.

Csak szeptember óta a dollárhoz képest 17 százalékot veszített értékéből a török líra. Recep Tayyip Erdogan török államfő múlt hét pénteken ismét kikelt a jegybank ellen, azt hangoztatva, hogy csökkentenie kellene a kamatokat, mert ezzel bátorítaná a hitelezést, alátámasztva a beruházások és a fogyasztás növekedését. A török jegybank az egynapos jegybanki hitel kamatát 9,25 százalékon, az egynapos jegybanki betét kamatát 7,25 százalékon, az egyhetes repokamatlábat pedig 8,00 százalékon tartja.

**Magyar-török kétoldalú kereskedelmi kapcsolatok**

**Törökország 2016-ban Magyarország 17. kereskedelmi partnere volt**, részaránya a teljes magyar külkereskedelemben 1,41%. Exportunkban 1,92%-os súllyal a 14., míg az importunkban 0,83%-os részaránnyal a 21. helyet foglalta el.

**A kétoldalú áruforgalom 2017 első nyolc hónapjában mért - euróban számított - adatok alapján 13,7%-kal, 1,7 milliárd euróra emelkedett, a 2016 első nyolc hónapjában mért adatokhoz képest.** (2016. január – augusztus között 1560 millió EUR volt ez a szám)**.**

Forrás:KSH

**A magyar export alakulása termékcsoportonként**

Forrás: KSH

**A magyar–török külkereskedelmi áruforgalom aktuális tendenciája (millió EUR)**

|  |  |  |  |
| --- | --- | --- | --- |
|  | **2016. január - augusztus** |  | **2017. január - augusztus** |
|  | **Import** | **Export** | **Forgalom** | **Szaldó** |  | **Import** | **Export** | **Forgalom** | **Szaldó** |
| Mindösszesen termék | 425,77 | 1134,37 | 1560,14 | 708,60 |  | 506,53 | 1267,88 | 1774,41 | 761,35 |
| Élelmiszerek, italok, dohány | 9,82 | 55,73 | 65,55 | 45,92 |  | 22,28 | 62,53 | 84,81 | 40,25 |
| Nyersanyagok | 3,61 | 12,61 | 16,22 | 9,00 |  | 2,75 | 18,28 | 21,03 | 15,53 |
| Energiahordozók | 0,38 | 3,97 | 4,34 | 3,59 |  | 0,69 | 6,67 | 7,36 | 5,97 |
| Feldolgozott termékek | 235,75 | 259,09 | 494,85 | 23,34 |  | 289,14 | 325,38 | 614,52 | 36,24 |
| Gépek és szállítóeszközök | 176,21 | 802,97 | 979,18 | 626,76 |  | 191,66 | 855,02 | 1046,68 | 663,36 |

A KSH 2017. január és augusztus közötti időszakban mért adatokból kiderül, hogy az élelmiszer és élő állat export 13,5%-kal, a feldolgozott termékek exportja 25,5%-kal, míg a gépek és szállítóeszközök exportja 6,4%-kal növekedett, az azonos időszakban mért 2016-os adatokhoz képest. Magyarország külkereskedelmi szaldója Törökországgal 2012 óta folyamatosan javul, mely dinamikája csupán a 2016-ban a törökországi puccskísérletet követően esett vissza 4,7%-kal, azonban így is meghaladta az egy milliárd eurót. A rendelkezésre álló adatok alapján, az idén többé-kevésbé hasonló dinamikára lehet számítani.

|  |  |  |  |
| --- | --- | --- | --- |
| Határparitásos érték (EUR) | Ügylettípus |  |  |
| Időszak | Import | Export | Szaldó | Növekedés / Csökkenés |
| 2012. év | 399 407 616 | 1 212 165 262 | 812 757 646 |  |
| 2013. év | 550 510 942 | 1 420 184 357 | 869 673 415 | 7,0 % |
| 2014. év | 521 197 522 | 1 591 704 301 | 1 070 506 779 | 23,1 % |
| 2015. év | 692 852 050 | 1 841 281 392 | 1 148 429 342 | 7,3 % |
| 2016. év | 695 450 599 | 1 789 429 515 | 1 093 978 916 | -4,7 % |
| 2016. január - augusztus | 425 767 295 | 1 134 370 772 | 708 603 477 |  |
| 2017. január - augusztus | 506 527 776 | 1 267 877 309 | 761 349 533 | 7,4 % |

Forrás: KSH

**Jelentősebb török befektetések Magyarországon**

* **Ekol Logistics Szolgáltató Kft.** (Budapest): integrált logisztikai szolgáltatások; 1 millió eurós befektetés­sel 2013 szeptemberében alapítva
* **Duna-Döner Kft.** (Makó): 2010-ben 850 millió Ft beruházással (benne 400 millió Ft EU támogatással) létesített élelmiszer-feldolgozó üzem
* **Celebi Ground Handling Hungary Földi Kiszolgáló Kft.** (Budapest): a Çelebi Ground Handling Inc. tulajdonában, a Liszt Ferenc Repülőtér földi kiszolgálását végzi
* **Türk Telekom International HU Kft**. (Budaörs) : 2010-ben nemzetközi felvásárlási tranzakció során került a Türk Telekom csoport tulajdonába az akkori Invitel International Hungary Kft. (közvetlen tulajdonos a Hollandiában bejegyzett TT International Holding B.V.)
* **Melis Investment Kft.** (Budapest): az Özyer Csoporthoz tartozó cég a Ferenciek terén a déli Klotild palotát vásárolta meg, ahol 2019-ben szállodát kíván nyitni; a 2,69 Mrd Ft-os vételár és a felújítás együttesen közel 15 Mrd Ft befektetést jelent
* **Family Hotel** (Balástya): 65 szobás, konferencia teremmel is rendelkező szálloda az M5 autópálya mellett, magánbefektetők tulajdonában; több mint 1 Mrd Ft beruházással (benne 360 millió Ft EU támogatással) 2015 nyarán nyitották meg
* **Otokoc Hungary Autókölcsönző és Szolgáltató Kft.** (Budapest): a Koç Holding 2015 folyamán felvásárolta az AvisBudget autókölcsönző vállalkozás magyarországi vállalatát
* **Sanica Hungary Kft.** (Biatorbágy): a Fatinoğlu Holding érdekeltségébe tartozó, 2009 óta Magyarországon működő logisztikai központ elsődlegesen szaniteráruk forgalmazásával foglalkozik

**Magyar befektetések Törökországban**

Az török központi bank legfrissebb statisztikája szerint a **Törökországban befektetett magyar FDI állomány** 2016-ban 32 millió USD volt.[[1]](#footnote-1) A kihelyezett tőkében jelentős hányaddal részesedik két befektetési alap, az AEGON IstanBull Részvény Befektetési Alap, valamint az OTP Alapkezelő Török Részvény Alap. Ezeken a pénzügyi befektetéseken túl a magyar tőkekihelyezés – a rendelkezésre álló korlátozott információk szerint – főként olyan ágazatokban realizálódott, mint pl. üzleti, ügyviteli szolgáltatások, kereskedelem, szállítás. A lista alapján 2016-ban Magyarország volt a 23. legnagyobb európai befektető Törökországban.

1. http://www.tcmb.gov.tr/wps/wcm/connect/TCMB+EN/TCMB+EN/Main+Menu/STATISTICS/Balance+of+Payments+and+Related+Statistics/International+Investment+Position/Data [↑](#footnote-ref-1)